**נוהל מרכז אליצור למתן סיוע כספי**

**לאגודות ספורט, אגודות ספורט חדשות ואגודות ספורט רב ענפיות**

1. **מבוא**

מרכז אליצור (להלן: "המרכז") הינו מרכז ספורט. המרכז נוסד בשנת 1939 ותומך בפעילות לקידום הספורט בישראל.

המרכז מהווה מסגרת ספורטיבית המאגדת תחתיה אגודות מכל רחבי הארץ אשר תחתם נמנים אלפי ספורטאים בקשת רחבה של ענפי ספורט.

המרכז מסייע, מוביל ומתווה דרך הן בספורט ההישגי והן בספורט עממי, ותומך בנושאים מקצועיים, ארגוניים ותקציביים.

עיקר פעילות המרכז הינה פיתוח והקמת קבוצות ספורט במגזר הדתי בפרט ובשאר המגזרים בכלל, סיוע בארגון ותקצוב, והכל כשערכי הגינות, הישגיות ורוח הספורט הן נדבך נעלה.

תקציב המרכז אליצור מוזן משני מקורות הכנסה עיקריים – תמיכות ממוסדות ציבור והכנסות עצמיות. התקציב משמש את מרכז אליצור בקביעת תוכניות העבודה השנתיות תוך יישום ערכי המרכז וקביעת סדרי העדיפויות לסיוע.

התקציב והשימוש בו בין היתר לסיוע באגודות ספורט מהווה אבן יסוד לפעילות המרכז ובעבודה על פי סדרי מינהל תקין.

1. **מטרת הנוהל**

לקבוע את דרכי העבודה של המכרז ביחס לבחינת בקשות **לסיוע כספי** המתקבלת מאגודת ספורט ובכלל זה: אופן הגשת הבקשות, מועדי ההגשה, תחומי הסיוע, אמות המידה לבחינת זכאות, היקפי הסיוע הניתנים, אופן חישוב גובה הסיוע, ההחלטות ואופן מסירתן לאגודות, מנגנון הגשת השגות ואופן בחינתם.

לאפשר למרכז אליצור לבצע הליכי פיקוח ובקרה על חלוקת תקציב הסיוע לאגודות.

להנחות את אגודות הספורט בעניין אחריותם ומעורבותם בהגשת הבקשה בהתאם לנוהל.

1. **הגופים הזכאים לסיוע כספי**

הגופים הזכאים לסיוע כספי לפי נוהל זה אלה הן אגודות ספורט , אגודות ספורט חדשות ואגודות ספורט רב ענפיות כהגדרתן בנוהל זה.

1. **הגדרות:**

|  |  |
| --- | --- |
| **אגודת ספורט** | כהגדרתה בחוק הספורט, לרבות מועדון ספורט כהגדרתו בחוק הספורט, התשמ"ח - 1988; ובלבד שאגודת הספורט רשומה באיגוד; |
| **אגודה חדשה** | אחת מאלה:1. אגודה שטרם מלאו שנתיים להקמתה והיא מחזיקה באישור על הגשת מסמכים מרשם העמותות;
2. אגודה קיימת, לעניין הקמת ענף ספורט חדש במסגרתה או הקמת פעילות של מגדר נוסף (נשים או גברים) שאינו מיוצג בענף קיים באגודה.
 |
| **אגודה מקבל שירותים** | אגודה שהמרכז נותן לה סיוע מקצועי באחד או יותר מהתחומים המפורטים בסעיף 10 לנוהל זה ובלבד שנתנה את הסכמתה לכך בכתב. |
| **אגודה רב-ענפית** | אגודה המקיימת פעילות סדירה בארבעה ענפי ספורט לפחות, ובהם ענף ספורט אישי אחד לפחות. |
| **אגודת ספורט קטנה** | אגודת ספורט אשר מחזור פעילותה נמוך מ-1 מלש"ח ואושרה לה תמיכה ממשרד התרבות והספורט בסכום שאינו עולה על 100,000 ₪ בשנה שקדמה לשנת התמיכה. |
| **אירוע חריג** | אירוע שהוא אחד מאלה: אירוע חירום בטחוני, אירוע חירום בריאותי; אירוע בלתי צפוי שנבע בשל כוח עליון; אירוע בלתי צפוי אחר, שבשלו הטילה רשות מוסמכת מגבלות על האגודה, הפוגעות בפעילותה השוטפת, ובלבד שהאירוע לא נבע בשל מעשה או מחדל של האגודה. |
| **מימון הוצאות הדרושות להקמת****האגודה** | מימון הוצאות עבור קבלת שירותים או טובין כמפורט להלן: ביגוד, העסקת אנשי מקצוע, שכירת מיתקן, נסיעות ודמי רישום או אגרות שיפוט לאיגוד או להתאחדות; |
| **פרויקט מיוחד** | פרויקט כגון: קיום יום עיון, פעילות העשרה, כנס, סדנה וכיוצא באלה, ובלבד שמתקיימים בפרויקט התנאים המצטברים הבאים:1. הפרויקט נערך בידי כמה אגודות במשותף ועוסק באחד מהתחומים האלה: חינוך, מוגנות בספורט, מניעת אלימות, מאבק בגזענות או קידום שוויון ובכלל זה שוויון מגדרי;
2. משכו הכולל של הפרויקט לא יפחת מ- 6 שעות;
3. המרצים, המנחים או המדריכים בפרויקט, לפי העניין, הם בעלי מומחיות מקצועית בתחום הנוגע לעניין;
 |
| **תחרות ספורט בין לאומית** | תחרות הוכרה כתחרות רשמית על ידי הגוף הבין-לאומי המייצג והמוכר באותו ענף ספורט, ותוצאותיה משמשות לדירוג הספורטאים או הנבחרות המשתתפים בה. |

1. **היקפי הסיוע הניתנים**

היקף הסיוע השנתי, מקצועי וכספי, במצטבר, יהיו כדלקמן:

* אגודת ספורט לרבות אגודת ספורט חדשה - לא יעלה, במצטבר, על 50,000 שקלים חדשים;
* אגודה רב-ענפית – 150,000 שקלים חדשים.

**יודגש כי היקף הסיוע הכספי לא יעלה על סכום ההוצאות הישירות שהוצאו בפועל בשל העילה שבעדה ניתן הסיוע.**

1. **פרסום הזמנה להגשת בקשות**

המרכז יפרסם הזמנה להגשת בקשות באתר האינטרנט של המרכז, בדבר האפשרות להגיש בקשה לקבלת תמיכה / סיוע כספי.

המרכז יפרסם בהזמנה זו את המידע הבא:

* תחומי הסיוע להן ניתן להגיש בקשה;
* הסכומים שיוקצו לטובת הסיוע במועד הפרסום, בשנה שבה מבוקש הסיוע;
* המועד האחרון להגשת בקשות;
* תנאי הסף;
* המסמכים הנדרשים להגשה בכל תחום;
* אמות מידה לבחינת הבקשות.
1. **מועדי ההגשה**

מועדי ההגשה יהיו קובעים מראש, לפחות 2 מועדים כל שנה, מהמועדים המפורטים להלן:

פברואר, מאי, אוגוסט ונובמבר.

יובהר כי המרכז שומר לעצמו את הזכות לפתוח מועדים נוספים ע"פ צורך. אולם, ככל שיוחלט על פתיחת מועד נוסף, תפורסם הודעה ייעודית בעניין זה באתר המרכז וכן ישלח דיוור לכלל האגודות המשויכות למרכז באותה העת.

1. **מועדי הדיון בבקשות**

המרכז יפעל לכנס את ועדת הכספים אשר תבחן את הבקשות לא יאוחר מתוך 21 יום מהמועד האחרון להגשת הבקשות. במקרים חריגים המרכז רשאי לקבוע חריגה ממועדים אלו.

החלטת ועדת הכספים של המרכז תינתן בכתב ותפרט בין היתר את בחינת עמידת הבקשה בתנאי הסף, הניקוד שניתן לפי המדדים הסובייקטיביים וכל נושא אחר שתמצא לנכון. החלטות הוועדה תהינה מנומקות ותפרטנה את השיקולים ששקלה הוועדה.

1. **אופן הגשת הבקשות**

הבקשות יוגשו באופן מקוון לדוא"ל ייעודי שיפעיל המרכז במועדים שנקבעו לכך.

יובהר כי הגשת בקשה תיחשב רק אם הוגשה בצירוף כל המסמכים הנלווים הנדרשים כמפורט בנוהל זה.

המרכז רשאי לקבוע, מטעמים שיירשמו, כי ניתן להשלים מסמכים במועד מאוחר יותר, אך לא יאוחר מ-20 יום ממועד ההגשה האחרון כפי שנקבע במסמכי ההזמנה להגשת הבקשות.

במקרים חריגים המרכז רשאי לקבוע חריגה ממועדים אלו, אולם חריגה זו תאושר לכלל האגודות אשר הגישו בקשה לתמיכה / סיוע כספי באותו מועד. החלטה כאמור תתועד ותנומק בכתב.

1. **תחומי הסיוע**
* מצוקה כספית;
* אירוע חריג;
* פציעת שחקן;
* השבתת מתקן;
* עליית ליגה;
* פרויקט מיוחד שנערך באופן חד-פעמי;
* השתתפות ספורטאים או נבחרות בתחרויות ספורט בין-לאומיות;
* סיוע בהוצאות מימון לאגודה חדשה.
1. **תנאי סף**
	1. **תנאי סף משותפים:**

לתמיכה לפי נוהל זה זכאית אגודת ספורט או אגודה חדשה, כהגדרתה בנוהל זה, ובלבד שמתקיימים בהן כל תנאי הסף המפורטים להלן:

* + 1. האגודה חתומה על הסכם למתן שירותים מהמרכז.
		2. האגודה מחזיקה באישור ניהול תקין בתוקף, מהרשם המתאים לפי העניין.
		3. אגודת ספורט אשר אושרה לה תמיכה שוטפת לפי מבחן האיגודים, בסכום שאינו עולה על 500,000 שקלים חדשים, למעט תמיכה במבחן האמור, לפי תחום ה' – העסקת מאמנים באגודות.

לעניין אגודת ספורט קטנה - אושרה לה תמיכה שוטפת לפי מבחן האיגודים, בסכום שאינו עולה על 100,000 שקלים חדשים.

* + 1. האגודה הגישה דוח כספי מבוקר או מאזן בוחן לפי החלוקה הבאה:
* אגודות במחזור כספי העולה על 300,000 ₪ יגישו דוח כספי מבוקר.
* אגודות במחזור כספי הנמוך מ- 300,000 ₪ יגישו מאזן בוחן חתום ע"י רואה חשבון.
	+ 1. הבקשה שהוגשה היא למתן סיוע באחד מהתחומים שהוגדרו בנוהל זה וצרפה לבקשה את כל המסמכים הנדרשים לצורך קבלת החלטה בעניין מתן סיוע;
	1. **תנאי סף נוספים לקבלת סיוע בתחום מצוקה כספית:**

לתמיכה עבור סיוע בגין מצוקה כספית זכאית אגודת ספורט או אגודה חדשה, כהגדרתה בנוהל זה, ובלבד שמתקיימים בה תנאי הסף המשותפים ולפחות שלושה תנאי הסף מהתנאים המפורטים להלן עבור אגודת ספורט, ולפחות שני תנאי סף עבור אגודת ספורט קטנה:

* + 1. שיעור הגרעון המצטבר בנכסים נטו לשימוש בעבור פעילויות של האגודה שיועדו ושלא יועדו, מתוך מחזור ההכנסות של האגודה, לפי הדוח הכספי המבוקר האחרון, גבוה מ- 50%;
		2. רמת הנזילות המיידית, לפי הדוח הכספי המבוקר האחרון, נמוכה מ-0.5. לעניין זה, "רמת נזילות מיידית" – מזומנים ושווי מזומנים חלקי התחייבויות שוטפות;
		3. היחס השוטף, לפי הדוח הכספי המבוקר האחרון, נמוך מ- 0.7. לעניין זה, "יחס שוטף" – סך הנכסים השוטפים חלקי סך ההתחייבויות השוטפות;
		4. שיעור הגרעון השוטף בנכסים נטו לשימוש בעבור פעילויות של האגודה שיועדו ושלא יועדו, מתוך מחזור ההכנסות של האגודה, לפי שלושת מאזני הבוחן האחרונים, גבוה מ- 50%;

האגודה תצרף להוכחת עמידה בתנאי הסף הנוספים המצטברים הצהרה החתומה על ידי מורשי החתימה של האגודה מבקשת הסיוע בדבר קיום מצוקה כספית כאמור וכן בהגשת תכנית הבראה והתחייבות של האגודה לפעול לפיה;

* 1. **תנאי סף נוספים לקבלת סיוע בתחום סיוע בהוצאות מימון לאגודה חדשה:**

לתמיכה עבור סיוע בגין מימון הוצאות לאגודה חדשה זכאית אגודת ספורט חדשה, כהגדרתה בנוהל זה, ובלבד שמתקיימים בה תנאי הסף המשותפים ותנאי הסף המפורטים להלן:

* + 1. האגודה הציגה הסכם התקשרות לקבלת שירותים / טובין עם הספקים בגים מבוקש סיוע במימון ההוצאה.
		2. האגודה הציגה מקורות מימון עצמאיים בשיעור של 20% מהוצאותיה לפחות; לעניין זה, יוכרו גם הוצאות בשווה-כסף ושווי עבודת מתנדבים, בכפוף להוראות המפורטות בפרק ב' כללים להתנהלות מוסד ציבור נתמך, סעיף 4(ו) לנוהל לתמיכות מקציב המדינה למוסדות ציבור. מצ"ב קישור לאתר משרד האוצר אגף החשב הכללי להורדת מסמכי נוהל שר אוצר: <https://www.gov.il/he/departments/policies/supports-minister-procedure>
		3. האגודה צרפה הצהרה החתומה על ידי מורשי החתימה של האגודה שלפיה אינה קיבלה תמיכה או מימון אחר מהמשרד או ממשרד ממשלתי אחר, בעד הפעילות נושא הסיוע הכספי.
1. **אמות המידה**

גובה התמיכה לאגודות ייקבע בהתאם לאמות המידה, המפורטות מטה.

* 1. **מצוקה כספית -** הניקוד באמת מידה זו ייקבע על פי הניקוד שצברה כל אגודה כמפורט להלן:
		1. שיעור הגרעון המצטבר בנכסים נטו לשימוש בעבור פעילויות של האגודה שיועדו ושלא יועדו, מתוך מחזור ההכנסות של האגודה, לפי הדוח הכספי המבוקר האחרון, יקנה ניקוד כמפורט להלן:

|  |  |
| --- | --- |
| **שיעור הגרעון** | **ניקוד** |
| 75% - 51% | 1 |
| 100% - 76% | 3 |
| מעל 100% | 5 |

* + 1. רמת הנזילות המיידית, לפי הדוח הכספי המבוקר האחרון.

"רמת נזילות מיידית" = מזומנים ושווי מזומנים חלקי התחייבויות שוטפות;

|  |  |
| --- | --- |
| **רמת הנזילות** | **ניקוד** |
| 0.49 – 0.3 | 1 |
| 0.29 – 0.15 | 3 |
| 0.14 ומטה | 5 |

* + 1. היחס השוטף, לפי הדוח הכספי המבוקר האחרון.

"יחס שוטף" = סך הנכסים השוטפים חלקי סך ההתחייבויות השוטפות;

|  |  |
| --- | --- |
| **יחס שוטף** | **ניקוד** |
| 0.69 – 0.4 | 1 |
| 0.39 – 0.20 | 3 |
| 0.19 ומטה | 5 |

* + 1. שיעור הגרעון השוטף בנכסים נטו לשימוש בעבור פעילויות של האגודה שיועדו ושלא יועדו, מתוך מחזור ההכנסות של האגודה, לפי שלושת מאזני הבוחן האחרונים.

|  |  |
| --- | --- |
| **יחס שוטף** | **ניקוד** |
| 75% - 51% | 1 |
| 100% - 76% | 3 |
| מעל 100% | 5 |

* 1. **אירוע חריג -** הניקוד באמת מידה זו ייקבע על פי הניקוד שצברה כל אגודה כמפורט להלן:

|  |  |
| --- | --- |
| **סוג האירוע** | **ניקוד** |
| אירוע חריג רוחבי | 2 |
| אירוע חריג נקודתי | 5 |

יובהר לעניין סעיף זה, אירוע חירום רוחבי הוא אירוע חירום כהגדרתו בנוהל זה, אשר מהווה אירוע חירום כלל ארצי, אשר פוגע בכלל האגודות בארץ.

אירוע חירום נקודתי הוא אירוע חירום כהגדרתו בנוהל זה, אשר מהווה אירוע חירום עבור אגודה אחת או מספר אגודות באזור מסוים בארץ.

* 1. **פציעת שחקן -** הניקוד באמת מידה זו ייקבע על פי הניקוד שצברה כל אגודה כמפורט להלן:

|  |  |
| --- | --- |
|  | **ניקוד** |
| טיפול רפואי | 5 |
| החלפת שחקן בעלות של עד 50,000 ₪  | 3 |
| החלפת שחקן בעלות העולה על 50,000 ש"ח | 5 |

* 1. **השבתת מתקן** - הניקוד באמת מידה זו ייקבע על פי הניקוד שצברה כל אגודה כמפורט להלן:

שכירת מתקן חלופי המרוחק מעל 10 ק"מ מהמתקן שהושבת, תזכה את האגודה ב- 5 נקודות.

* 1. **עליית ליגה –** הניקוד באמת מידה זו ייקבע על פי הניקוד שצברה כל אגודה כמפורט להלן:

|  |  |
| --- | --- |
| **עליית ליגה** | **ניקוד** |
| העפלה לליגה הראשונה  | 5 |
| העפלה לליגה השנייה  | 3 |
| העפלה לליגה השלישית  | 1 |
| העפלה לליגה הרביעית | 0.5 |

* 1. **פרויקט מיוחד שנערך באופן חד-פעמי -** הניקוד באמת מידה זו ייקבע על פי הניקוד שצברה כל אגודה כמפורט להלן:

|  |  |
| --- | --- |
| **התחום בו עוסק הפרויקט המיוחד** | **ניקוד** |
| חינוך | 1 |
| מוגנות בספורט | 2 |
| מניעת אלימות ומאבק בגזענות | 3 |
| קידום שוויון ובכלל זה שוויון מגדרי | 4 |

* 1. **השתתפות ספורטאים או נבחרות בתחרויות ספורט בין-לאומיות -** הניקוד באמת מידה זו ייקבע על פי הניקוד שצברה כל אגודה כמפורט להלן:

**בענף קבוצתי:**

|  |  |
| --- | --- |
| **השתתפות קבוצה בתחרות ספורט בינ"ל** | **ניקוד** |
| תחרות ספורט בינ"ל ברמה א' | 10 |
| תחרות ספורט בינ"ל ברמה ב' | 8 |
| תחרות ספורט בינ"ל ברמה ג' | 4 |
| תחרות ספורט בינ"ל ברמה ד' | 2 |

**יודגש כי רמת התחרות נקבעת ע"פ כללי האיגוד הבינ"ל!**

**בענף אישי:**

|  |  |
| --- | --- |
| **עבור כל ספורטאי המשתתף בתחרות ספורט בינ"ל** | **ניקוד** |
| אליפות העולם בוגרים | 5 |
| אליפות אירופה בוגרים  | 3 |
| אליפות העולם לנוער | 2 |
| אליפות אירופה לנוער | 1 |

* 1. **סיוע בהוצאות מימון לאגודה חדשה -** הניקוד באמת מידה זו ייקבע על פי הניקוד שצברה כל אגודה כמפורט להלן:

|  |  |
| --- | --- |
|  | **ניקוד** |
| ענף ספורט קבוצתי | 3 |
| ענף ספורט אישי | 1 |

אגודה המפעילה יותר מענף ספורט אחד, תצבור ניקוד בגין כל ענף הפועל באגודה לפי טבלה זו.

* 1. **מקדם:**

גובה המחזור הכספי של כל אגודה יקבע את המקדם לכל אגודה.

|  |  |
| --- | --- |
| **מחזור כספי של האגודה** | **מקדם** |
| עד 1 מלש"ח  | 1 |
| 1,000,001 – 2.5 מלש"ח | 2 |
| 2,500,001 ₪ - 5 מלש"ח | 3 |
| מעל 5 מלש"ח | 4 |

* 1. **מדדים סובייקטיביים:**

במסגרת אמת מידה זו המרכז יהיה רשאי לזכות אגודה בניקוד נוסף. הניקוד יינתן על סמך התרשמות חברי הוועדה בהתאם לרמה מקצועית, פוטנציאל הישגי, איכות תכנית העבודה, קידום אוכלוסיות או ענפים שאינם מיוצגים דיים או צרכים חיוניים דחופים.

הניקוד יינתן באופן הבא:

|  |  |
| --- | --- |
|  | **הניקוד** |
| גבוה | 5 |
| בינוני | 3 |
| נמוך | 1 |

הניקוד בגין מדדים סובייקטיביים ינומק בהחלטת הוועדה באופן מפורט ובכתב

1. **אופן חישוב גובה הסיוע**

גובה הסיוע לאגודה יחושב כדלקמן:

* 1. בשלב הראשון, יקבע ניקוד לאגודה בכל אמת מידה אליה הגיש בקשה. התוצאה תוכפל במקדם הקבוע בסעיף 12.9 לעיל, הניקוד שיתקבל יוכפל ב- 0.9.
	2. בשלב השני, הוועדה תנקד את האגודה בהתאם לסעיף 12.10 לעיל, עבור כל בקשה. התוצאה תוכפל ב-0.1.
	3. בשלב השלישי, הוועדה תסכם את הניקוד שצברה כל אגודה, בסעיפים 13.1 ו- 13.2, עבור כלל הבקשות.
	4. בשלב הרביעי, יחושב ערך הנקודה על ידי חלוקת סכום התמיכה אשר פורסם ע"י המרכז במועד הפרסום (ראה לעניין זה סעיף 6 לנוהל זה) בכלל הנקודות שצברו כלל האגודות.
	5. בשלב החמישי, יוכפל הניקוד שצברה כל אגודה בערך הנקודה. ויקבע גובה הסיוע לכל אגודה.

יובהר כי אגודת ספורט זכאית לסיוע כספי מהמרכז עד 50 אש"ח בשנה במצטבר בכלל הבקשות שהגישה עבור אותה שנה. אגודה רב ענפית תהא זכאית לסיוע כספי מהמרכז עד לסכום מצטבר של 150 אש"ח בשנה.

1. **ההחלטות ואופן מסירתן לאגודות**

ועדת הכספים יחד עם יו"ר המרכז ידונו בכלל הבקשות לסיוע כספי.

החלטות הוועדה בגין אישור או דחיית סיוע כספי לאגודות הספורט ובכלל זה אגודות חדשות ואגודות רב ענפיות, יתועד בפרוטוקול מנומק.

המרכז ישלח הודעה כתובה לכל אגודה בדבר החלטת הוועדה בעניינה. במידה ואושר סיוע כספי לאגודה יצוין בהודעה גם גובה הסיוע המאושר.

1. **מנגנון הגשת השגות ואופן בחינתן**

אגודה תוכל לקבל לעיונה את כלל ההחלטות המנומקות, ובלבד שהגישה בקשה לכך בתוך 14 ימים ממועד ההודעה על ההחלטה.

החלטות כאמור יועברו לעיונה בתוך 14 ימים ממועד קבלת הבקשה.

אגודה המבקשת להגיש על החלטת הוועדה, רשאית להגיש ערעור לוועדה בתוך 10 ימים ממועד קבלת המסמכים שהועברו לעיונה.

החלטת הוועדה בערעור תועבר לאגודה בתוך 10 ימים ממועד קבלת הערעור.